Tisztelt Falugyűlés, kedves környeiek!

A Német Nemzetiségi Önkormányzat Környe célja, hogy képviselje a Környe község területén élő német nemzetiségű lakosság érdekeit, biztosítsa jogait, segítse az itt élő német közösség identitásának megőrzését, közvetítse a többségi társadalomnak a német kulturális értékeket, támogassa a helyi általános iskolában folyó német oktatást, segítse, fejlessze a németországi partnerkapcsolat ápolását.

A német nemzetiségi rendezvények szervezésén és a hagyományok ápolásán túl arra törekszünk, hogy a nemzetiségi kultúrát minél egyetemesebben és elképzeléseinket tágabban értelmezve valósítsuk meg. A zene és tánc hagyományokon túl - amik természetesen igen fontosak fennmaradásunk és identitásunk megőrzése céljából –, hangsúlyt kívánunk fektetni a mindennapi életben felmerülő nemzetiséghez kötődő dolgokhoz, mint például a gazdasági hagyományok, a tradíciók ápolása és a közösségi élet.

Éves tevékenységünket az előbb említett célok megvalósítása érdekében végezzük, a német nemzetiség ügye iránt elkötelezett segítőkkel együtt, gondolok itt a Környei Németek Baráti Köre és a Német Nemzetiségi Dalkör tagjaira, valamit a Hagyományőrző Gyermekcsoport és a Schwung Tanzgruppe is azért dolgozik, hogy megörökítsük, ápoljuk a még fellelhető hagyományainkat, dalainkat, játékainkat.

A községünkben működő valamennyi nemzetiségi hagyományt ápoló civil szervezettel, csoporttal igyekszünk jó kapcsolatot fenntartani és munkájukat támogatni. Környe Község Önkormányzatával igyekszünk a harmonikus, kiegyensúlyozott kapcsolatra, törekszünk a problémák közös, minden fél számára legkedvezőbb megoldására, hiszen a célunk közös: egy jól működő, élhető község megvalósítása.

Fontosnak tartjuk kiemelni, hogy képviselőként elsősorban a felnövekvő generáció érdekeit kívánjuk képviselni, nagy hangsúlyt fektetünk a nemzetiségi oktatásban résztvevő intézmények munkájának segítésére.

Szoros kapcsolatot tartunk a megyében működő többi német nemzetiségi önkormányzattal. Havi rendszerességgel találkozunk a megyei üléseken, ahol megbeszéljük a bennünket érintő kérdéseket és összehangoljuk a megye német nemzetiségi programjait.

Költségvetésünk a következőkből áll össze:

Működési támogatás: 1 040 000 Ft

Feladatalapú támogatás: 1 200 000 Ft

Önkormányzati támogatás: 2 0000 000 Ft

Ebből évente 20-22 rendezvényt bonyolítunk le, ezen kívül könyvbemutatókat is szervezünk. Ebből az összegből fizetjük a dalkör és a hagyományőrző csoport vezetőinek tiszteletdíját, valamint a Kisfaludy Mihály Általános Iskola németes diákjainak jutalomkönyvét, illetve a német tanároknak oktatási segédanyagokat, szemléltető eszközöket vásároltunk.

Engedjék meg, hogy a 2022. év tevékenységeiről szóljak.

2022 januárjában megtartottuk a Búcsút, erre az alkalomra környei bögréket is készítettünk, aminek igen nagy sikere volt.

Tavasszal a Baráti Körrel közösen a Tájház múzeum részén számos felújítási munkát végeztünk a kiállított tárgyak tekintetében.

A Német Nemzetiségi Dalkör és a Schwung Tanzgruppe minden tagja új népviseleti ruhát kapott. Erre az összeget egy sikeres pályázat útján nyertük 1 500 000 Ft értékben.

2022-ben is új programmal készültünk hagyományteremtő céllal, a kerepelés mellett, ami az iskolások körében igen népszerű lett és 15 főből álló lelkes csapat kerepelt több mint 2 napon át háromszor. A Művelődési Ház elé egy tojásfát is állítottunk, amit Környe lakosai díszíthettek fel, így húsvétkor egy csodálatosan feldíszített tojásfában gyönyörködhetett mindenki.

Áprilisban megtartottuk a Tavaszi Dalos találkozót a szomszédos, illetve vármegyei településekről 6 vendégcsoport, mintegy 160 fő részvételével.

Abban a hónapban csatlakoztunk a Népviselet napjához (Tracht Tag) képes beszámolónkat elküldtük az országos Német Önkormányzathoz is, így országos portálokon is megjelentek népviseleteink.

Augusztusban 3 napos ünnepségsorozattal készültünk a 75 éves kitelepítés emlékére. Pénteki napon a Mi svábok mindig jó magyarok voltunk c. filmet vetítettük a színházteremben, utána pedig Bihari Zoltánnal beszélgettünk a filmről, illetve a nemrég megjelent könyvéről.

Szombaton a Tájház udvarán sváb ételkóstolót tartottunk. A Baráti körrel közösen többféle ételt készítettünk, melyet az odalátogatók díjmentesen kóstolhattak. A rendezvény nagyon sikeres volt, szeretnénk hasonló programokat szervezni Környe Község lakosságának.

Vasárnap Dr. Cserháti Ferenc külhoni magyarok püspöke tartott misét a kitelepülési megemlékezésen, majd ezt követően az emlékezés virágait helyeztük el az emlékműnél.

Szeptemberben megtartottuk a második Bornapot, úgy gondolom a rendezvény látogatottságáról, hogy ismét sikeres volt. A Bornap bevételét, ami közel 200 000 Ft volt, a Római Katolikus Templom felújítására ajánlottuk fel.

Októberben kukoricafosztást tartottunk, melyre nagy számban érkeztek helyi gyerekek is, de sok felnőtt is kíváncsi volt erre a programra, a fosztás után kukoricalevelekből lábtörlőt, babát és virágokat készítettünk.

Ebben a hónapban megkeresett a Miniszterelnökség Nemzetiségi Főosztályának vezetője, hogy a 2023 januárjában megrendezésre kerülő Magyarországi németek elűztetésének emléknapját Környén szeretnék megtartani. Természetesen a felkérést örömmel elfogadtuk.

A Művelődési Házzal közösen megtartottuk a Tökfaragó délutánunkat, vagy Kürbisschnitzer Festet. Évek óta ez a legsikeresebb rendezvényünk a gyermekek körében, bár a tökök méretei idén jócskán elmaradtak az előző évekhez viszonyítva.

Novemberben Márton napot tartottunk, a pandémia után ismét ellátogatott hozzánk az ausztriai Originale Sautanzmusi zenekar. A fellépő csoportok műsora után pedig bál volt.

Decemberben szintén a Művelődési Házzal közösen tartottuk meg a Weihnachtsbäckerei programunkat, győztest hirdettünk a mézeskalácsverseny nevezői között, majd közösen feldíszítettük Környe karácsonyfáját!

Sikeres volt a felhívásunk is a német nyelvvizsgát szerzők között, a tavalyi évben 1 főt sikerült megjutalmazni 10 000 Ft értékű ajándékkártyával, elismerésünket a karácsonyi ünnepségen adtuk át.

Tavalyi évben 16 csoportnak mutathattuk meg a Tájházat, aminek külön örülünk, az az, hogy az óvodások közül is voltak érdeklődők.

Ahogy beszámolóm elején is említettem évről évre próbálunk mindig új programokkal jelentkezni, az idei évben a hagyományőrző disznóvágás volt az első, illetve, ami még előttünk áll, az egy harmonikatalálkozó és egy 30 éves jubileum, melyet a Német Nemzetiségi Dalkörnek szervezünk.

Környe Község Önkormányzata évi 2 000 000 forinttal támogatja a Német Nemzetiségi Önkormányzatot, a német nemzetiségi hagyományok ápolásáért.

Idei évben is igyekszünk újra színes programokat szervezni, aki ismeri elejétől kezdve a Német Nemzetiségi Önkormányzat munkáját, az láthatja, hogy évről évre egyre több programunk van.

Szeretnék köszönetet mondani Környe Község Önkormányzatának az anyagi támogatásért, valamint Polgármester úrnak, képviselőtestület tagjainak, Jegyző asszonynak és a Polgármesteri Hivatal dolgozóinak az egész éves segítő támogatásáért.

Köszönöm figyelmüket, kérdés esetén állok rendelkezésükre!

Tirhold Kármen

elnök

Német Nemzetiségi Önkormányzat Környe